
Drift av nasjonal marin biobank (Marbank)

Innledning

Marin bioprospektering:

Bioprospektering defineres som leting etter kommersielt verdifulle biokjemiske og genetiske ressurser i planter, dyr og mikroorganismer. Marin bioprospektering defineres som  

leting etter interessante og unike gener, biomolekyler og organismer fra det marine miljø. 

Tradisjonelt har bioprospektering skjedd med utgangspunkt i organismer fra landjorda. Om lag 60 % av dagens legemidler har utgangspunkt i molekyler funnet i terrestriske planter og dyr. Marin bioprospektering er kommet til senere, men har en stadig voksende internasjonal interesse. Marine organismer representerer en stor potensiell kilde av bioaktive forbindelser, noe som tilskrives stor biodiversitet som bare i begrenset grad er undersøkt. Internasjonalt har ulike fagmiljø i flere tiår lett etter bioaktive stoffer i marine organismer, men marine organismer fra nordlige farvann, som er tilpasset kulde, store sesongvariasjoner i lys etc., er lite undersøkt.

For å lykkes med bioprospektering kreves god tilgang til biologisk materiale og systematisk analyse av et stort antall prøver. Internasjonalt finnes det biobanker som tilrettelegger for uttak av materiale til bioprospektering. Men de marine samlingene er på langt nær så store og komplette som terrestriske samlinger, og det som finnes av marint materiale, er i hovedsak hentet fra tempererte og varme havområder. 

Historikk bak Universitetet i Tromsø sin satsing innen fagområdet:

Marin forskning er en viktig del av universitetets virksomhet og i Tromsø er det et bredt sammensatt forskningsmiljø som arbeider med ulike problemstillinger knyttet til marin biologi og marine ressurser. Marin bioteknologi har vært en aktivitet i Tromsø-miljøet i mange år, og det kompetansekrevende fagområdet er stadig voksende. Et av resultatene av den langsiktig kunnskapsproduksjonen i Tromsømiljøet, Biotec- Pharmacon, ble nylig børsnotert til en ca verdi av kr 500 mill. 

Universitetet i Tromsø sin aktivitet innenfor området har bl.a. vært knyttet til forskningsaktiviteter på Norges fiskerihøgskole (NFH), Institutt for marin bioteknologi, og deres arbeid antibakterielle forbindelser fra marine dyr, og ved Institutt for kjemi og Institutt for medisinsk biologi der en rekke kuldetilpassede enzymer har vært studert og karakterisert. Med utgangspunkt i egen aktivitet og i samarbeid med andre fagmiljø ble det fra Universitetet i Tromsø i sin tid søkt om et Senter for fremragende forskning (SFF) relatert til marin bioprospektering. Denne søknaden nådde ikke opp i konkurransen, men konseptene og ideene har fått gjennomslag og finansiert flere andre prosjekter. I tillegg har Universitetet i Tromsø med samarbeidspartnere utvidet aktiviteten innen fagområdet marin bioprospektering. 

Etablering av infrastruktur:

Høsten 2002 fremmet et samlet miljø i Tromsø, representert ved Universitetet i Tromsø, Fiskeriforskning, Norsk Polarinstitutt (NP) og Havforskningsinstituttet (HI), et forslag til Fiskeridepartementet om å etablere en nasjonal marin biobank i Tromsø, Marbank. Bakgrunnen for innspillet var at Norge i begrenset grad har kartlagt og systematisert sine marine forekomster og at Tromsø-miljøet hadde meget gode faglige forutsetninger for å være en drivkraft i dette arbeidet. En biobank, med sin samling av biologisk materiale og tilknyttet informasjon, er en forutsetning for at Norge skal kunne sikre en verdiskaping basert på ressurser fra egen økonomiske sone. 

Fiskeridepartementet, nåværende Fiskeri- og kystdepartementet (FKD), gav grønt lys til ideen og støttet etableringen av biobanken ved å bevilge 4 millioner på statsbudsjettet for 2003 til delvis dekning av kostnaden ved etablering av Marbank. I de påfølgende årene har FKD totalt bevilget 12 millioner kroner fordelt over statsbudsjettene for 2003, 2004 og 2005. 

Samtidig med dette fremmet UiTø sammen med sentrale forsknings- og industriaktører en prosjektsøknad ”Exploration of unique pharmaceutical activities of molecules isolated from Arctic and sub Arctic marine organisms - The Marbio” til Norges forskningsråd. (se vedlegg 1). Marbio leter etter bioaktive forbindelser i bearbeidede prøver fra Marbank, og virksomheten i de to enhetene er nært koblet mot hverandre. Marbio er utstyrt for storstilt screening av bioaktive forbindelser i ekstrakter fra marint biologisk materiale. Marbio fokuserer i første omgang på bioaktive stoffer som kan bekjempe kreftceller, bakterier og virus, stimulere immunapparatet og lignende. Forskningsrådet bevilget 16 millioner til Marbio for en driftsperiode på 4 år med oppstart i 2004. Næringslivet forventes i samme periode å bidra med 5 millioner samt at UiTø forpliktet seg til å bidra med ca. 6 millioner kroner.

Både Forskningsrådet og FKD påpekte hensiktsmessighetene av at Marbank og Marbio aktivitetene måtte sees i sammenheng. Ut fra økonomiske og faglige hensyn ble det tilrettelagt for en samlokalisering av biobanken med Marbio. Marbank og Marbio flyttet i oktober 2005 inn i leide lokaler i Forskningsparken i Tromsø. Leiekontrakten er tegnet mellom Universitetet i Tromsø og SIVA (5 år + opsjon på 3 x 5 år). Lokalene er ombygd og spesialtilpasset aktiviteten i Marbank og Marbio. Ved full drift av begge plattformene er det 8 heltids ansatte i Marbank/Marbio.

Etableringen av Marbank er en svært viktig og fremtidsrettet satsing fra Fiskeri- og kystdepartementets side, og Marbank er den eneste biobanken av sitt slag i Norge. I tillegg til å gjøre marint materiale lett tilgjengelig for forskningsmiljøer og industri innen bioteknologi/ bioprospektering, vil biobanken også være et unikt arkiv over marint materiale og genetisk informasjon lagret for fremtiden. 

I sterk konkurranse med fagmiljø i øvrige deler av landet er to plattformer av stor betydning for fremtidig marin forskning og næringsutvikling nå etablert i Tromsø. Marbank og Marbio er en nødvendig forutsetning og utgangspunkt for Universitetet i Tromsøs sin søknad om et Senter for forskningsdrevet innovasjon (SFI) innen marin bioprospektering/”Drug discovery” (MabCent). Tilsvarende inngår Marbank og Marbio sin forskningsinfrastruktur allerede i igangsatte og planlagte prosjekter som involverer ulike faggrupper fra flere fakulteter ved universitetet. Universitetet i Tromsø representert ved Marbank og Marbio er også med på store EU-søknader (Integrated Projects) i samarbeid med internasjonalt anerkjente forskningsgrupper. 

Allerede etablerte prosjekter samt kontakter og samarbeid mot andre fagmiljø er forhåpentligvis bare starten på en suksessfylt satsing innen marin bioprospektering, og Marbank og Marbio er svært viktig for universitetets framtidige muligheter for forskning innen dette feltet. Med det løftet som nå er gjort knyttet til etableringen av Marbank og Marbio, ønsker man en langsiktig aktivitet knyttet til disse to plattformene. Universitetet står dog ovenfor en utfordring når det gjelder framtidig hensiktmessig organisering og finansiering av drift av disse infrastrukturene.

Ved universitetet er det i dag er først og fremst faggruppene bak Marbank/Marbio-søknaden og nå også MabCent-søknaden som prosjektene har et etablert samarbeid med. Til sammen dreier det seg om 25-30 vitenskapelig ansatte i hovedsak fordelt på de tre enhetene: NFH, Det medisinske fakultet (Med. fak.) og Det matematisk- naturvitenskapelige fakultet (Mat.nat.). I tillegg er det flere andre, spesielt fra Med. fak. som har vist interesse for å bruke maskinene i plattformen. Nå ble Marbank og Marbio offisielt åpnet først 20. oktober i år, så vi regner med at flere andre enn de vi alt har etablert kontakt og samarbeid med, vil kunne ha nytte av plattformene. 

Fremtidig organisering og drift av infrastrukturene:

I påvente av avklaringer knyttet til finansiering og endelig organisasjonsform besluttet universitetsledelsen å etablere Marbank som et prosjekt knyttet til Forskningsavdelinga, nåværende Forsknings- og studieavdelinga. For å sikre forankring av aktiviteten blant de øvrige initiativtakerne (Fiskeriforskning, Norsk Polarinstitutt og Havforskningsinstituttet) deltar de i styringsgruppen for prosjektet. Endelig organisasjonsform for Marbank er ikke avklart, men Fiskeri- og kystdepartementet ønsker at dette skal avklares snarest. Styringsgruppen og universitetsledelsen har diskutert ulike organisasjonsformer, der organisering av Marbank som prosjekt eller senter tilknyttet Universitetet i Tromsø fremstår som de mest aktuelle alternativene, men AS er også mulig.

Marbio er i dag organisert som et normalt eksternt finansiert prosjekt ved NFH. 

For å sikre framtidig optimal styring, organisering og drift av de to prosjektene foreslår universitetsdirektøren at den prosjektmessige forankringen av Marbank flyttes til NFH. Dette åpner opp for at Marbank og Marbio får en integrert og enhetlig ledelse- og styringsstruktur. En integrering av de to prosjektene må utvikles i samråd med ledelsen ved NFH og universitetsledelsen. I dette arbeidet må en også sikre at de andre fagmiljøene som har interesser i Marbank/Marbio får innflytelse samtidig som de ulike eksterne aktørene i Marbank og Marbio ivaretaes.

Finansieringsbehov:

For prosjekter finansiert av Forskningsrådet forutsetter en at vertsinstitusjon stiller med ”hus, lys og varme”. Universitetet i Tromsø hadde ikke selv arealer tilgjengelig for å tilrettelegge for Marbios og Marbank aktivitetene. Selv om prosjektet i utgangspunktet bare hadde finansiering for en gitt periode, besluttet universitetsledelsen å etablere infrastrukturen i eksterne, leide arealer. Ved å samkjøre arealbehovene og tilrettelegge for stor grad av samarbeid mellom prosjektene, sparte man ressurser i forbindelse med ombygging og fremtidig drift. Prosjektene har selv finansiert ombygging og tilrettelegging av laboratorier (10 mill.) og investering i utstyr (samlet vel 10 mill.). 

Med innflytting og anskaffelse av utstyr er den fysiske etableringen av Marbank og Marbio nå fullført. Marbio har prosjektfinansiering/driftsmidler ut 2007 og delvis for 2008, mens Marbank p.t. mangler midler for finansiering av fremtidig drift. Årlig driftsbudsjett for Marbank er på rundt 5 millioner kroner. Fiskeri- og kystdepartementet har finansiert etableringen av biobanken, men har hele tiden lagt til grunn at de ikke har påtatt seg ansvar for fremtidig drift, og at de spesielt ikke finner det naturlig eller ønskelig at departementet alene påtar seg alle kostnader for å finansiere driften av Marbank. Fiskeri- og kystdepartementet har på kommende statsbudsjett foreslått å bevilge 2 millioner kroner til drift av Marbank i 2006. Med dette signaliserer departementet at de vil være med å støtte Marbank videre, men at også andre finansieringskilder må på banen. 

For å drifte begge infrastrukturene ut 2007 er det behov for kr 6 millioner. Ut over 2007 har ikke prosjektene sikre midler. Fra og med driftsåret 2008 vil finansieringsbehovet for drift og aktivitet i Marbank og Marbio ligge på 10 millioner kroner pr. år. 

Søknad om midler til fremtidig drift:

For å skaffe midler til fremtidig drift av Marbank og Marbio arbeides det mot følgende finansieringskilder:

1. FKD

2. andre departement 

3. deltakende institusjoners bidrag (UiTø, HI, NP, industripartnere m.fl.)

4. offentlige tilskuddsordninger

5. prosjektfinansiering 

Marbank vil fortsatt jobbe tett mot FKD for om mulig å få på plass en forutsigbar og langsiktig finansiering fra departementet.

Prosjektledelsen i Marbank arbeider sammen med Norsk Polarinstitutt mot Miljøverndepartementet for om mulig å etablere langtidslagring av miljøprøver knyttet opp mot biobankens allerede etablerte infrastruktur.

Initiativtakerne kontaktes med ønske om konkrete innspill/bidrag til finansiering av drift. Bidragene kan enten være i form av tilføring av midler eller i form av egeninnsats. Egeninnsats knyttet til innsamling av prøver er for eksempel svært aktuelt i forhold til institusjonene som har egne forskningsfartøy og driver toktaktivitet.
Når det gjelder universitetets mulige bidrag til biobanken vil dette, i tillegg til toktaktivitet, naturlig kunne knyttes opp mot forpliktelsene i leieavtalen med SIVA. Årlig arealkostnad for Marbanks andel av leieavtalen er kr 550 000. I tillegg kommer andel av UiTøs-driftskostnader knyttet til renhold, ventilasjon etc. anslått til kr 150 000 pr. år. 
I forbindelse med etablering av Marbank har prosjektet fått midler fra Troms Fylkeskommune (1 mill.) og kr 0,5 mill. fra Marin Bioteknologi i Tromsø (Mabit). Det vil bli søkt ytterligere midler fra Mabit til delvis finansiering av ingeniørstilling i Marbank. I tillegg planlegges det en felles søknad fra Marbank og Marbio relatert til RDA-midler (”Kompensasjon for arbeidsgiveravgift”). 
MabCent (”Centre for research-based innovation on marine bioactivities and drug discovery”) vil kunne gi driftsinntekter til Marbank og Marbio i en femårs periode. Løpende og fremtidige EU-søknader og andre FoU-prosjekter vil også kunne gi midler til drift av plattformene. 

Finansieringbehov for 2006:

For å kunne ansette personell og sikre innsamlingsaktivitet og fortsatt posisjonering av biobanken, er det nødvendig med en viss sikkerhet på finansieringssiden. Med bevilgning på 2 millioner kroner fra FKD mangler Marbank mellom 2,5 og 3 millioner kroner for full drift i 2006.

Finansieringsbehov for 2007-2012:

Fra og med driftsåret 2007 mangler Marbank alt av midler til drift. Forhåpentligvis vil FKD også i fremtiden gi bevilgninger til Marbank, og da minimum i samme størrelsesorden som for 2006. Biobanken har imidlertid ikke noen fast post på statsbudsjettet og må så langt avvente fra år til år eventuelle bevilgninger fra departementet. 

Når nåværende prosjektfinansiering for Marbio går ut i 2007, vil det p.t. være et behov for å få finansiert årlige kostnader på totalt 10 millioner kroner for å opprettholde drift og aktivitet i Marbank og Marbio slik det går frem av tabellen nedenfor:

	Driftskostnader Marbank og Marbio
	Beløp

	
	

	Lønnskostnader inkl. sosiale utgifter
	4 000 000

	UiTø prosjektoverhead
	1 000 000

	Arealkostnad inkl. renhold/drift
	1 500 000

	SUM faste driftskostnader
	6 500 000

	
	

	Innsamling/toktkostnader
	2 200 000

	Kjemikalier/forbruksvarer
	1 300 000

	SUM variable kostnader/varekjøp
	3 500 000

	
	

	SUM drift Marbank og Marbio
	10 000 000


Marin bioprospektering er et spennende og forholdsvis ”nytt” fagområde hvor Tromsø med sin geografiske beliggenhet og naturlige nærhet til interessante kuldetilpassede marine organismer, sitt brede fagmiljø og sin infrastruktur av forskningsfartøy, plattformer, havbruksstasjon o.a. burde ha de beste forutsetninger for å kunne bli ledende innen et forskningsfelt som er viktig også i et internasjonalt perspektiv.

Universitetet i Tromsø kan gjennom strategiske og økonomiske prioriteringer være med på å sikre satsingen på marin bioprospektering og langsiktig aktivitet i Marbank og Marbio også etter 2007. 

Direktørens vurdering:

Universitetsdirektøren mener at Marbank og Marbio er viktig og nødvendig infrastruktur for universitets bidrag til forskning og næringsutvikling innen marin sektor. Innen marin bioprospektering har universitetet i utgangspunktet et naturlige og kompetansemessige fortrinn. 

Universitetsdirektøren mener at framtidig optimal styring, organisering og drift av de to prosjektene sikres best ved at de administrativt forankres på NFH. Marbank- og Marbio-prosjektene må integreres faglig og strategisk på en god måte, og med en enhetlig ledelse- og styringsstruktur. En integrering av de to prosjektene må utvikles i samråd med FKD, Forskningsrådet, ledelsen ved NFH og universitetsledelsen. I dette arbeidet må en også sikre at de andre fagmiljøene og interessentene som er involvert i Marbank/Marbio, får innflytelse.

Arbeidet med å skaffe ekstern finansiering av denne infrastrukturen må prioriteres. Spesielt er det viktig å sikre bidragene fra de medvirkende næringsaktørene.

Driften av Marbio er i forhold til foreliggende planer finansiert ut 2007, hovedsaklig gjennom Forskningsrådets bevilgning. I tillegg har universitetet gitt et tilsagn på kr 6,082 mill. totalt i forbindelse med søknad til Forskningsrådet. Av disse er kr 2 mill. overført til prosjektet. Prosjektansvaret for Marbio ligger hos NFH, men miljø både ved Med. fak. og Mat. nat. er aktive partnere. 

Marbank har et årlig budsjett på ca. kr 5 mill. og er foreslått i årets statsbudsjettet med kr 2 mill for 2006 fra FKD. Universitetsdirektøren går inn for at universitetet også bidrar til videre drift av Marbank i 2006 gjennom å bevilge kr 2 mill. Det innstilles på et tilsvarende beløp for budsjettåret 2007. Dette vil være med på å gi Marbank den nødvendige økonomiske tryggheten og dessuten sikre at Marbio har nødvendig infrastruktur for prosjektperioden.

I løpet av 2006 og 2007 vil en del forhold, særlig det som gjelder finansiering, aktiviteter og aktivitetsnivå, være mer avklart både for Marbank og Marbio. Universitetsdirektøren ser derfor for seg at i løpet av høsten 2006 legges det frem en rapport for universitetsstyret vedrørende oppdatert status for økonomi og aktiviteter knyttet til begge laboratoriene. Det vil kunne gi grunnlag for utarbeidelse av en fullstendig finansieringsplan for perioden 2008-2012. Det er foretatt store investeringer som klart bør har levetid etter 2007, men for drift etter 2007 må de involverte enhetene prioritere og budsjettere dette som en del av sin virksomhet. Det må også arbeides aktivt for å sikre langsiktig finansiering fra parter utenfor universitetet.
Styrets vedtak vil bli innarbeidet i budsjettfordelingssaka som kommer opp i desembermøtet.
Forslag til vedtak:

Universitetsstyret bevilger kr 2 millioner til drift av Marbank i 2006 og innstiller på å bevilge tilsvarende for 2007.

Styret ber de involverte enheter om å innarbeide driften av Marbank og Marbio i sine planer og budsjettforslag, herunder også innhenting av ekstern finansiering,  for å sikre varig drift etter endt prosjektperiode.

Tromsø, 17.11.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: prosjektleder Kjersti Lie Gabrielsen
Vedlegg 1: Nyhetsbrev nr. 3, november 2005

